钦定古今图书集成/明伦汇编/氏族典/第160卷 > 韩僧寿
## 钦定古今图书集成/明伦汇编/氏族典/第160卷 > 韩僧寿

按《隋书韩擒虎传》：“僧寿，字元庆，擒虎母弟也。亦以勇
烈知名。周武帝时，为侍伯中旅下大夫。高祖得政，从
韦孝宽平尉迥，每战有功，授大将军，封昌乐公。开皇
初，拜安州刺史，转为熊州刺史。后转蔚州刺史，进爵
广陵郡公。寻以行军总管击突厥于鸡头山，破之。后
坐事免。数岁，复拜蔚州刺史，突厥甚惮之。辽东之役”，
领行军总管，还，检校灵州总管事。从杨素击突厥，破
之。进位上柱国，改封江都郡公。炀帝即位，又改封新
蔡郡公。大业五年，从幸太原，有京兆人达奚通妾王
氏，能清歌，朝臣多相会观之，僧寿亦预焉。坐是除名，
寻令复位。八年，卒于京师，时年六十五。有子孝基。